ભગવાન સ્વામિનારાયણનું વિસ્તૃત જીવનચરિત્ર(5 ભાગ), અક્ષરબ્રહ્મ ગુણાતીતાનંદ સ્વામીનું વિસ્તૃત જીવનચરિત્ર (2 ભાગ), બ્રહ્મસ્વરૂપ પ્રાગજી ભક્તનું વિસ્તૃત જીવનચરિત્ર, બ્રહ્મસ્વરૂપ શાસ્ત્રીજી મહારાજનું વિસ્તૃત જીવનચરિત્ર (2 ભાગ), કેવળ આટલા ગ્રંથો ગણીએ તોયે લગભગ 6,000 પૃષ્ઠોમાં, 16,20,000થી વધુ શબ્દોથી તેમણે ગુરુદેવનાં ચરણોમાં ભક્તિભર્યાં પુષ્પો સમર્પ્યાં છે. અનેક નાની પુસ્તિકાઓ, અંગ્રેજી પુસ્તકો અને છૂટક લેખો તો જુદા ! વર્ષો સુધી એમની કલમે ‘સ્વામિનારાયણ પ્રકાશ’માં વિદ્વત્તાસભર મનનીય લેખોની હારમાળા ‘સ્વામિનારાયણ પ્રકાશ’ને સમૃદ્ધ બનાવતી રહી હતી. ‘સ્વામિનારાયણ પ્રકાશ’માં તેમણે અભ્યાસપૂર્ણ લેખમાળા ‘યદક્ષરં વેદવિદો વદન્તિ’ શરૂ કરી અને એમ લાગતું હતું કે આ ગતિએ તો લેખમાળા પ્રકાશિત થતાં બે વર્ષ થશે, પરંતુ એમણે બે-ત્રણ મહિનામાં જ આખું પુસ્તક પૂરું કરી દીધું ! સૌથી વિશેષ તો ભગવાન સ્વામિનારાયણનું વિસ્તૃત અને પ્રમાણભૂત જીવનચરિત્ર અત્યંત શ્રમ લઈ, ઊંડું સંશોધન કરી પાંચ વિશાળ ગ્રંથો રૂપે લખ્યું, એ એમનું અદ્વિતીય પ્રદાન. ભગવાન સ્વામિનારાયણના જીવન અને તત્ત્વજ્ઞાન વિષેનું પુસ્તક Life & Philosophy of Lord Swaminarayan તો વિશ્વભરના તત્ત્વજ્ઞોમાં આદર પામ્યું. ભગવાન સ્વામિનારાયણની પરાવાણી વચનામૃતનું અંગ્રેજીમાં શબ્દશઃ ભાષાંતર કરવું પણ અઘરું છે પણ તેમણે તો વચનામૃતનું ભાષાંતર ભાવાર્થ સાથે કર્યું !